Document ID: 32008D0695

ΑΠΌΦΑΣΗ ΤΗΣ ΕΠΙΤΡΟΠΉΣ
της 29ης Αυγούστου 2008
περί της έναρξης λειτουργίας του Περιφερειακού Γνωμοδοτικού Συμβουλίου για τη Μεσόγειο Θάλασσα στο πλαίσιο της κοινής αλιευτικής πολιτικής
(2008/695/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 2004/585/ΕΚ του Συμβουλίου, της 19ης Ιουλίου 2004, για την ίδρυση περιφερειακών γνωμοδοτικών συμβουλίων δυνάμει της κοινής αλιευτικής πολιτικής (1), και ιδίως το άρθρο 3 παράγραφος 3,
τη σύσταση που διαβίβασε στις 16 Μαΐου 2008 η Ιταλία, εξ ονόματος της Ισπανίας, της Γαλλίας, της Ελλάδας, της Μάλτας, της Σλοβενίας και της Κύπρου,
Εκτιμώντας τα ακόλουθα:
(1)
Ο κανονισμός (ΕΚ) αριθ. 2371/2002 του Συμβουλίου, της 20ής Δεκεμβρίου 2002, για τη διατήρηση και βιώσιμη εκμετάλλευση των αλιευτικών πόρων στο πλαίσιο της Κοινής Αλιευτικής Πολιτικής (2), και η απόφαση 2004/585/ΕΚ συνιστούν το πλαίσιο για την ίδρυση και λειτουργία των περιφερειακών γνωμοδοτικών συμβουλίων.
(2)
Με το άρθρο 2 της απόφασης 2004/585/ΕΚ ιδρύεται περιφερειακό γνωμοδοτικό συμβούλιο για να καλυφθεί η Μεσόγειος Θάλασσα.
(3)
Βάσει του άρθρου 3 παράγραφος 1 της απόφασης 2004/585/ΕΚ, οι αντιπρόσωποι του κλάδου της αλιείας και άλλων ομάδων συμφερόντων υπέβαλαν αίτημα σχετικά με τη λειτουργία του εν λόγω περιφερειακού γνωμοδοτικού συμβουλίου στην Ελλάδα, την Ισπανία, τη Γαλλία, την Κύπρο, τη Μάλτα και τη Σλοβενία.
(4)
Όπως προβλέπεται στο άρθρο 3 παράγραφος 2 της απόφασης 2004/585/ΕΚ, τα οικεία κράτη μέλη καθόρισαν κατά πόσο η εφαρμογή όσον αφορά το περιφερειακό γνωμοδοτικό συμβούλιο για τη Μεσόγειο Θάλασσα συνάδει με τις διατάξεις της εν λόγω απόφασης. Στις 16 Μαΐου 2008 τα οικεία κράτη μέλη διαβίβασαν στην Επιτροπή σύσταση σχετικά με το εν λόγω περιφερειακό γνωμοδοτικό συμβούλιο.
(5)
Η Επιτροπή αξιολόγησε την αίτηση των ενδιαφερόμενων μερών και τη σύσταση βάσει της απόφασης 2004/585/ΕΚ, καθώς και τους στόχους και τις αρχές της κοινής αλιευτικής πολιτικής και θεωρεί ότι το Περιφερειακό Γνωμοδοτικό Συμβούλιο για τη Μεσόγειο Θάλασσα είναι έτοιμο να αρχίσει να λειτουργεί,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο μόνο
Ως ημερομηνία έναρξης λειτουργίας του Περιφερειακού Γνωμοδοτικού Συμβουλίου για τη Μεσόγειο Θάλασσα, που ιδρύεται βάσει του άρθρου 2 παράγραφος 1 στοιχείο ε) της απόφασης 2004/585/ΕΚ, ορίζεται η 15η Σεπτεμβρίου 2008.
Βρυξέλλες, 29 Αυγούστου 2008.

Labels: 20
15
6